《游九峰》
宋代·释绍昙

攀石扪萝入杳冥，凌虚潜觉胆魂惊。
险崖撷瀑瑶花碎，枯叶翻霜锦树荣。
汲水僧归龙洞去，采薇人踏虎踪行。
风流二老遗音在，度曲松涛万壑清。
双磵奔流战玉龙，浮屠云锁翠千重。
只将一疏传天下，大觉驴年识九峰。

作者简介：释绍昙（？～一二九七），字希叟。理宗淳祐九年（一二四九），住庆元府佛陇□□禅寺。景定元年（一二六○），住平江府法华禅寺。五年，住庆元府雪窦资圣禅寺。度宗咸淳五年（一二六九），住庆元府瑞岩山开善禅寺。元成宗元贞三年卒。有《希叟绍昙禅师语录》一卷、《希叟绍昙禅师广录》七卷，收入《续藏经》。事见《语录》及所附居径《拜呈日本国栗棘庵诸位尊属禅师》。　释绍昙诗，以辑自《语录》《广录》者及其中单编之偈颂编为六卷，辑自他书者附于卷末。